### 30.    Principiel beslutning om repræsentation/udpegning til almene boligselskabers bestyrelser

**Åbent**

Sagsnr.: 326-2017-41795       J.nr.: 00.01.00           Dokumentnr.:
326-2017-311464

**Sagstype**

Beslutning

**Resume og sagens baggrund**

Kalundborg Kommune stiller i dag garanti for en række almene
boligselskaber. Kommunalbestyrelsen er ikke i dag repræsenteret i bestyrelsen
eller udpeger til bestyrelsen i almene boligselskaber. Kommunalbestyrelsen kan
ikke stille krav om at sidde i bestyrelsen for det enkelte boligselskab, selv
om kommunen stiller garanti. Der skal tages stilling til, hvorvidt Kommunalbestyrelsen
ønsker at rette en formel henvendelse til konkrete boligselskaber, hvor der
stilles garanti, om at kunne udpege til bestyrelsen.

**Indstillinger**

Kommunaldirektøren indstiller, at Kommunalbestyrelsen
beslutter at rette formel henvendelse om ønske om udpegning til de oplistede
almene boligselskaber.

**Behandling**

Økonomiudvalget, Kommunalbestyrelsen

**Sagsfremstilling**

Kalundborg Kommune stiller i dag garanti for en række almene
boligselskaber:

|  |  |  |
| --- | --- | --- |
|  | Samlet beløb (jf. årsregnskab 2016) | Antal lån |
| Kalundborg Almennyttige Boligselskab | 24.399.659,77 | 9 |
| Vestsjællands Almene Boligselskab | 7.570.806,32 | 5 |
| Gørlev Boligselskab | 8.999.031,41 | 9 |
| Boligselskabet for Høng og Omegn | 12.786.632,88 | 4 |
| Fællesorganisationens Boligforening | 8.083.849,18 | 3 |
| Lejerbo Kalundborg | 5.116.327,43 | 8 |
| Boligselskabet Alliken (Boligselskabet Teglhaven ) | 6.848.112,96 | 5 |

Kommunalbestyrelsen er ikke i dag repræsenteret i
bestyrelsen eller udpeget til bestyrelsen i almene boligselskaber. Det
bemærkes, at Kommunalbestyrelsen ikke kan stille krav om at udpege til den
enkelte bestyrelse, selv om kommunen stiller garanti, og at kommunalbestyrelsen samtidig har tilsynet med
organisationerne, som i dag udføres af medarbejdere i Økonomi.

Det er således op til det enkelte boligselskab om, hvorvidt
Kommunalbestyrelsen kan udpege til selskabets bestyrelse. Det er ikke muligt at
udpege borgmesteren til hvervet, eller ansatte i
forvaltningen der fører tilsyn med de almene boligselskaber i kommunen,
jf. almenboliglovens § 14:

*"§ 14*

*Som medlem af en almen
boligorganisations bestyrelse kan ikke vælges eller udpeges følgende:*

1. *Borgmesteren i den tilsynsførende
   kommune,*
2. *rådmanden for den
   magistratsafdeling, hvortil tilsynet med de almene boligorganisationer er
   henlagt,*
3. *formanden for det udvalg, hvortil
   tilsynet med almene boligorganisationer i kommunen er henlagt, eller*
4. *ansatte i den del af den
   kommunale forvaltning, der udøver tilsynet med de almene boligorganisationer
   i kommunen"*

Der skal således tages stilling til, hvorvidt
Kommunalbestyrelsen ønsker at rette en formel henvendelse til konkrete
boligselskaber, hvor der stilles garanti, om at udpege til bestyrelsen, jf. dog
ovenfor, og evt. hvor stor garantien skal være for at denne anmodning sker.

**Økonomiske konsekvenser**

Ingen direkte effekt.

**Økonomiudvalgets møde den 24.
januar 2018:**

Økonomiudvalget anbefaler, at der rettes formel henvendelse,
med anmodning om at indtræde i bestyrelsen, til boligskaber, hvor kommunen har
garantiforpligtigelser på 8 mio. kr. eller mere, og at Kommunalbestyrelsen
fremover skal tage stilling til spørgsmålet i begyndelsen af valgperioden. Der
vil desuden kunne opstå et ønske om at indtræde i en bestyrelsen i løbet af
valgperioden, ifm. at der ønskes og gives væsentlige garantiforpligtigelser, fx
i forbindelse med nybyggeri.